FOR SA gee nie bes oor verbod op kerkdiensteArgieffoto bloot ter illustrasie. (Foto: Unsplash) Freedom of Religion South Africa (FOR SA) voel verplig om te appelleer nadat die Johannesburgse hooggeregshof sy aansoek rakende die algehele verbod op godsdienstige byeenkomste wat einde 2020 ingestel is, in Desember van die hand gewys het. “Die uitspraak is te belangrik en te gevaarlik om nié te appelleer nie,” sê Michael Swain, uitvoerende hoof van FOR SA. Die organisasie se aansoek om verlof tot appèl word Woensdag aangehoor. Die staat staan dié aansoek teen. Swain sê die hooggeregshof se “weiering” om die regering se optrede noukeurig te ondersoek hou verreikende implikasies in vir die godsdienstige gemeenskap sowel as die res van Suid-Afrika. “Die Wet op Rampbestuur sluit reeds die parlement se toesig oor die optrede van die uitvoerende gesag uit. Hierdie uitspraak beteken nou dat nie eers ons howe oor sulke optrede kan toesig hou nie. Dit plaas effektief onbeperkte mag in die hande van die regering om eensydige regulatoriese besluite te neem oor enige en elke aspek van mense se lewens. “Die impak van die hof se beslissing gryp terug na die pre-grondwetlike era waar ontsaglike mag in die hande van enkeles gekonsentreer was. Dit skep ’n ongelooflik gevaarlike presedent vorentoe.” Maroela Media het vroeër berig FOR SA bevraagteken die algehele verbod op godsdienstige byeenkomste wat vroeër van toepassing was en wil dit as “onwettig en ongrondwetlik” laat verklaar, aangesien dié organisasie meen dat dit enige tyd weer ingestel kan word.